Twee dood ná tien aanvallers op plaas toeslaanArgieffoto: Lorraine Claasen ŉ Plaaswerker en ŉ vermeende plaasaanvaller is dood nadat tien aanvallers Sondagoggend op ŉ plaas naby Philippi in die Wes-Kaap toegeslaan het. Sers. Noloyiso Rwexana, woordvoerder van die polisie, sê ŉ boer en sy seun was omstreeks 08:50 besig met instandhoudingswerk op die plaas toe tien mans daar opgedaag het onder die voorwendsel dat hulle sake wil doen. “Een van die mans het ŉ vuurwapen te voorskyn gebring en het die eienaar gedreig en gedwing om die kluis oop te sluit en ŉ onbevestigde bedrag kontant te oorhandig. Die eienaar, sy seun en plaaswerkers is daarna in ŉ stoorkamer ingedwing,” sê Rwexana. Sy sê ŉ struweling het ontstaan en een van die plaaswerkers (31) is geskiet. Hy is later op pad na die hospitaal dood. Die aanvallers het met ŉ wit Toyota Avanza en ŉ wit VW Golf op die vlug geslaan. Volgens Rwexana is die plaaslike veiligheidsgroep vinnig geaktiveer en die polisie in kennis gestel. Die polisie en plaaswaglede kon daarin slaag om twee verdagtes, onderskeidelik 33 en 35 jaar oud, in hegtenis te neem, terwyl ŉ derde verdagte in die proses dood is. Daar is ook op die Golf beslag gelê. Rwexana sê die polisie het met behulp van die lugvleuel ŉ soektog na die res van die verdagtes van stapel gestuur. Sy wou nie Sondagmiddag die naam van die plaas of die naam van die oorledene aan Maroela Media bevestig nie. Die aanval kom slegs twee dae nadat die liggame van Piet en Elmien Steyn op hul plaas naby Bonnievale aangetref is. ŉ Verdagte is Sondag in verband met dié moord in hegtenis geneem.